정조 7년
癸卯正月初五日辰時。上御仁政門。朝參入侍時。行都承旨尹塾。左承旨李在學。右承旨趙時偉。左副承旨林錫喆。同副承旨李夔。記事官李祖承。假注書李崑秀。記注官金健修金鳳顯。以次侍立。上具翼善冠衮龍袍。乘輿出仁和門。御仁政門。引儀唱大臣百官行四拜禮。大臣卿宰三司以次上階進伏訖。領議政徐命善曰。日寒如此。聖體。若何。上曰。一樣矣。命善曰。帝王之學。與韋布不同。察之於天人之際。措之於政法之間故。朝講夕對。非獨文字之誦習。旨義之硏窮。而常欲引古參今。取彼喩此。以盡夫由體達用之實。此聖學之必資問辨。而君德之必待啓沃也。今我聖上。以聰明有臨之姿。懋遜志時敏之學。雖使鴻儒碩士。日侍經筵。尙不足以開發睿智。稱塞顧問。況以章句之凡儒。一誦陳腐之常談。欲聖心之怡然有會。而不厭其反復也。誠亦難矣。然唐宗之乙夜觀書。不如弘文之引接。宋帝之退朝對卷。不如邇英之講讀。臣固知從容燕閑之中。何莫非玩索探究之日。而亦安知一勺之水。不有補於滄海之大乎。方當春煦漸長。新錄纔成。其在裕昆之道。尤宜聖上之加勉。伏願留心察納。頻御經筵。一以收討論之益。一以示身敎之方焉。上曰。所奏甚好。當體念矣。出擧條命善曰。國家之有言路。猶人之有血脈。血脈不通。則元氣壅滯。言路不開。則群情蔽塞。故古有立賞以勸之者。傳曰。興王。賞諫臣是也。亦有制刑以威之者。書曰。臣下不匡。其刑墨是也。我聖上臨御以後。求言之敎。無歲無之。而至於日昨筵席。特引兩司諸臣所以諄諄誨飭者。丁寧懇惻。臣意謂下殿陛。而相與勉勵忠讜之論。輻湊於公車。而側聽屢日。尙此寂然。衮闕固無可言。時政豈乏當論。廟謨之叢脞。無非勤攻之端。民瘼之紛糅。無非指陳之病。而中朝發歎之餘。未見一人之刺口論事。自識者觀之。以今日之言路。謂之開乎閉乎。或云近來俗習。工於謀身。故以含默爲長策。而臣愚死罪。此殆聖朝來諫之德。猶有所未盡而然耳。誠能開不諱之門作敢言之風。精神以招徠之。聲氣以感應之。則喑啞之習。一變爲謇諤。委靡之俗。一變爲鯁直。無俟乎賞勸刑威。而言路之開。有如四門之洞闢矣。伏願深軫聖念焉。上曰。所奏甚好。另欲體念矣。出擧條命善曰。我朝家法。以旌德禮賢。爲化道之先務。崇報之典。屢侈於賜額。優恤之恩。至及於錄後。而日昨兩書院致祭之命。又出尊道曠感之聖意。臣亦因此。有可仰陳者矣。先正臣趙憲祠版。以其不祧之故。尙今在世。而間因宗支之聚訟。以致祀享之迭主。今則前日之立後者。已作古人。而又無子孫之可繼。香火斷絶。廟宇荒廢故。多士呈單。冀臣之轉達天聽。此實朝家之所宜愍念。而不可無繼絶之擧也。特令該曹。問于本家。定其後嗣。俾宗祀有托。實合旌賢之政。故敢達矣。上曰。依爲之。出擧條命善曰。臣伏見日昨所下傳敎。惓惓以崇儒重道。爲衛正闢邪之本。而旣命方伯。薦進經行之士。又令廟堂講究作興之策。臣三復欽歎。有以仰我聖上側席敷求之盛意也。夫國不能自治。待賢而後治。賢不能自擧。有援而後擧。臣忝在承弼之地。未嘗旁招俊乂。以備登庸。則竊位之誚。無所逃罪。凡係培植搜訪之道。從當精白一心。反復商確。以俟聖聰之裁擇。而第念欲求未擧之賢。則宜先用已擧之賢。方今抄選。只有一人。特加超擢。俾聳觀瞻。豈不合於先從隗始之義乎。將見朝有彙征之吉。野無隱淪之歎。臣謂執義兪彦鏶加資。以示風動之意宜矣。上曰。依爲之。出榻敎命善曰。畿內還租。或因停退。或因代納。本色收捧。其數無幾。今春種穀。恐有不敷之慮。而運輸之政。姑難輕議。勢將就道內稍裕處。量宜移轉。以爲損有餘。補不足之道。此則道臣。必當從便擧行。而爲守令者。每以出穀境內爲難。紛紜頉報之際。易致播種之愆期。此殊可念。令道臣。預先留意於田摠穀簿之間。較數分排。早卽知委。俾免臨時窘束之弊事。出擧條申飭。何如。上曰。依爲之。出擧條命善曰。今已開春賑政。行將設施矣。臣伏見日昨所下傳敎。發政施仁之必先於斯。不勝欽仰。而大抵救急之方。雖在於設粥。全活之道。無過於等還。以其所濟者雖多。而無難辦之慮。所受者雖少。而有可繼之效故也。若其均一排巡。隨時添刪。穀不尾閭。民無菜色。惟在守令擧而措之之。如何。雖以今番賑廳發賣觀之。抄戶旣精。管束且嚴故。虛實不至相蒙。吏胥無緣作奸。惠澤之下究。專係任使者之誠勤。卽此而可以推知。苟使設賑諸邑。一用此規。飢口則必親査括。還分則務盡均俵。愛惜粒米之浪費。視同赤子之煦濡。則必無一民捐瘠之患。豈貽九重宵旰之憂乎。先以此意。另飭諸道。使之知委守令。俾各惕念擧行。何如。上曰。依爲之。出擧條命善曰。守摠兩營春操稟啓。姑未來到。而旣軫畿內之歉荒。特下停操之命。兩營軍兵。俱在畿內。則似當一體停操。以此。分付。何如。上曰。依爲之。出擧條命善曰。翰圈有命。且有別兼春秋李集斗上來之敎矣。雖使李集斗上來。必當備三員擧行。而聞兩別兼。曾以圈事被削。不得復當圈坐云。時任別兼春秋。一竝減下。依例都堂會圈。何如。上曰。依爲之。待明朝。領監事。館閣堂上及春秋館堂上命招。可也。出擧條左議政李福源曰。向日所下綸音。昨始頒布朝紙矣。國榮德相之罪惡。人孰不知。而今番綸音之後。益復昭布一世之耳目。有此極逆大憝之罪。而不施極逆大憝之律。四方聽聞。豈不疑惑之甚乎。殿下不許追施。實出於傳守受敎之聖意。而縱不能快施孥戮之典。官爵追奪。應坐散配等事。亦尙無處分此賊之罪。其將以歸還二字。勘斷而止乎。至於德相。一句筵奏。與四字凶言。雖出於國榮之所排布指使。論其情節。亦一國榮。而拿囚閱月。尙未一訊。如或又如國榮之徑斃。則三尺之法。終無一伸之日。天下寧有是耶。兩賊罪惡彰露之初。若早施邦刑。逆折姦萌。則其後逆變之層出。必不至此。而當初處分。失之太寬。所以澤白泓諸賊。海湖諸孽。接踵而起。至有仁京輩。稱兵犯闕之計。今又只誅枝葉。而根柢兩賊。終不置法。則安知無不逞之徒。又作藉口之資乎。此實深可懼大可憂處也。今日入侍三司。必有所仰請。伏望俯循公議。亟擧王章焉。上曰。予亦有商量而然也。出擧條福源曰。領相俄以開言路事仰陳。而今日言路。誠可悶矣。前後求言之敎。臨朝之歎。凡幾遭矣。而迄此寂然。此固群下之罪。而殿下益宜加勉。常以虛受之或未至。開導之或未勤。深加省察。要使反躬之誠。過於責人之意。則言路不患不開矣。且凡官職久任。然後方可責效。而近來臺諫。遞易太頻。至於都憲之職。地望尤別。國朝久任者。多以年計。而近則乍除旋遞。無異冗官。日昨以摠管而遞都憲。亦乖輕重之義。以此之故。居臺閣者。不知自重。人亦待之不重。去來無常。自處不固無怪乎。言責之不能盡其職也。臣意則臺諫必擇人久任。然後方可責敢言之風。而庶有以仰補來諫之聖意。亦乞留神焉。上曰。所奏好矣。當體念矣。出擧條福源曰。三道設賑。最爲目下大政。經紀接濟之策。專在道臣。而列邑之警惕畏憚。莫如御史。不必監賑。亦不必通一道。間間抽栍廉察。則所廉者。不過若干邑。而竦動殫竭之效。當遍於諸道各邑。此是造化之權。何時何處之差遣何人。則臣不敢仰請。而惟願加之聖意焉。上曰。所奏好矣。今日內。抄啓。可也。出擧條福源曰。年前。因堂下文臣之積滯。有蔭十窠變通之命。無勢作散者。得以稍稍甄敍。德意所及。莫不感戴攢頌。而法久則弛。十窠之數。難保其永遵定式。申飭銓曹。毋或撓改。使朝家德意。有始有終。至於虛司果出六者。蔭武則遲速間。例皆區處。而文臣之登科十年。科前五十之人。往往有未沾寸祿而不着帽。事甚可矜。如此者頗多。雖難一時收用。而隨其窠闕。次次付職之意。一體申飭。何如。上曰。依爲之。出擧條右議政金熤曰。朝參。大朝會也。新年月正。王者親臨正門。公卿百執事。咸造大庭。上以治術政要。詢及卿士。下以昌言嘉謨。仰裨皇猷。以爲端本出治之道者。是朝參設行之意也。況又昨下傳敎。來諫求言之聖意。藹然於辭令之間。而臣職在輔相。識見淺短。素無講究於平日者。不能以一言辰告。仰答休命。臣不勝惶愧。第念爲治之道。無他別般竗訣。不出於學之一字。上下屢千百年。人臣之仰勉君上者。莫不以勤學爲言。已成陳腐之例談。然捨此一字。更無可以爲治之法矣。俄已有領相所奏。而臣亦以膚淺之見。略效憂愛之悃矣。殿下雲漢之章。竝美周宣。精一之工。上承堯舜。是宜問學之工。著見於治功之成。而顧今政敎不明。庶績不凝。徯志之治。杳然無期。則臣愚竊。以爲殿下典學之工。有所未盡而然也。爲治之本。在於典學。典學之要。在於勤講。以殿下高明之學。似若更無藉於問學之工。而以多問寡。不恥下問。實是爲學之要道也。伏惟我列聖朝。日三講筵。又有召對夜對。一日之內。晉接儒臣。講磨經傳者。凡四五遭矣。先大王聖學。度越百王。豈有所資於講官者。而寶籌冞隆。開講益勤。新錄之後。則輒必日御講筵。不特新錄而已。或有講官。新除於久違之餘。則亦必爲之開講。臣曾於先朝。忝在儒臣。居憂五年之餘。復入本館。先大王特命夜對。御法服。臨筵敎曰。儒臣隔屢年登筵。特爲開講。猗歟。先朝五十年治功之隆。實由於終始典學之勤矣。今番新錄後。適當隆寒停講之時。雖不得依例開講。亦似有召對夜對。時時晉接之命。臣側聽而未有聞焉。則殿下典學之道。不及於先朝勤講之誠矣。凡今日爲講官者。實無以啓沃聖心。資益聖學。而上斅下學之際。亦豈無一分裨補之道乎。況以多問寡。不恥下問。實爲聖賢進德之本耶。臣之所祈祝。頻御三筵。孜孜好問。繼述先朝勤學之意。以爲聖人出治之道焉。上曰。所奏切實。當體念矣。出擧條熤曰。向於筵中。伏承崇儒求言之敎。又伏見昨下傳敎。悶儒術之不振。慨言路之不開。深軫崇儒之方。勉恢來諫之道。十行辭旨。丁寧懇惻。臣不勝欽誦感歎。然崇儒之道。不在於榮其官職。隆其禮貌而已。夫儒者之所以爲儒者。以其讀聖人之書。行聖人之道也。人主。必眞心而重其道。實政而行其道。是爲崇儒之道也。今殿下。躬行儒者之道。省察於政令施爲之際。的見其無違於堯舜禹湯之道。然後擧而措之。審愼於動靜語默之間。明知其不背於孔孟程朱之訓。然後遵而行之。則彼在野之儒者。豈不聞風作興。激礪勸勉。擧皆以儒術相尙乎。濟濟多士。生此王國。實由於文王作人之化。文王有作人之化。故兔罝之人。亦皆是學問之人。王佐之才。殿下之躬行儒道。實爲崇儒之要道也。蓋天下事。莫不有要。得其要則事半而功倍。不得其要則徒勞聖念。而治終不可成矣。殿下卽祚以後。恭儉憂勞。勵精圖治。是宜有治效之已著者。而目今世道日下。時虞日甚。紀綱益紊。風俗益頹。朝象委靡而泮渙。民生憔悴而困窮。朱子所謂一毛一髮。無不受病者。不幸近之。是豈非殿下爲治之道。不得其要而然耶。今若欲正心。則正心之要。克己是也。欲修身則修身之要。居敬是也。宮府一體。無私好惡。立紀綱之要也。躬行身敎。風行草偃。正風俗之要也。敬天則必以嚴恭寅畏爲要。愛民則必以損上益下爲要。至於開言路之要。在於斥退諂侫。崇儉德之要。在於表率宮掖。顧今諂侫成習。覆難無聞。匡捄之言。獻替之論。永絶於公車之上。殿下屢下求言之敎。開示來諫之意。而終未有一人之仰體聖意者。有感而有應。實理之必然者也。感之而無其應。則是豈非所以感之者。有所未盡而然耶。臣則以爲。遠諂諛。斥阿容。爲今日開言路之要。假使臣有遜志之言。則亟命斥退之。卿宰之中。有逢迎之習。則卽令擯逐之。則中外之人。咸知聖人之所樂聞。在彼而不在此。忠讜諒直之不期來而自來矣。祛奢節用。治道之先務。昭儉化俗。聖王之盛節。臣嘗見故相臣李敬輿之疏曰。世宗朝宮人。未滿百數。廐馬不滿十數。服用務從儉素。古今異宜。祖宗朝古事。今雖不能盡行。而此可見崇儉二字。實爲我朝家法。孝廟朝軍士戰巾。有以緞爲之者。筵臣有以此爲言。則當時軍門服飾。亦不尙侈。可以推知矣。宋太祖之鮮明戎衣。只爲其威敵之計也。不然則雖軍容所須。亦何必任其華鮮。以長其侈靡之習耶。殿下崇儉之德。非不至矣。而中外風習。轉益侈靡。不但有財竭民窮之慮。其爲貽累於昭儉之化。非細故也。如欲使昭儉之化。徧覃一世。則先自人主一身上。一切以儉約爲務。以及於宮掖近習。至令軍民之衆。祛其美服。革其侈習。則崇儉祛侈。當如反手之易矣。臣所謂治得其要。則事半功倍者。良以此也。而溯其本而論之。則徒在於典學之工。臣又以典學二字。終始而仰勉焉。上曰。卿言果是矣。當加意矣。出擧條綾恩君具允明曰。朝參行於月正。詢咨及於庶僚。甚盛擧也。雖如臣之癃癈。不可仍無一言。而所以欲陳芻蕘者。不過目下兩事。卽法祖宗也。裕後昆也。聖孝逈出。百王寶鑑。親上太廟。十九朝盛德大業。揄揚至矣。且伏聞昨日召對。以此進講。猗歟盛哉。古人云。欲法堯舜。當法祖宗。今於寶鑑中。一字一句。無不克體克遵。善繼善述。則爲堯爲舜。實在於此。況陟降垂祐。邦慶無疆。元子定號。國本永固。其所貽燕之道。亦在於此。區區竊付於新年祈祝之意。敢此仰達矣。上曰。所奏好矣。當體念矣。出擧條上曰。久不見矣。允明仰對曰。臣情地齟齬。積違天陛。今則自同平人。復覲耿光。退塡丘壑。無復恨矣。訓鍊大將具善復曰。邦慶荐疊。沛澤旁流。欽恤之聖德。藹然隆盛。此時藩邑閫鎭。或有法外濫杖。使小民。有抱冤莫伸之弊。則實非導揚和氣之道。各別申飭各道。何如。上曰。所奏甚好。來頭繡衣之行。另加探察。如有犯者。斷以重辟。決不撓貸。以此意。令廟堂措辭指揮。可也。出擧條善復曰。朝家軫念軍民之弊。特爲停操。而各道閫鎭。自下擧行。修飭戎政。實是安不忘危之意。而近來兵使營將。恬憘度日。率多置之相忘之域。出擧條嚴飭。何如。上曰。依爲之。出擧條宗簿提調李命植曰。校正廳加出書寫忠義。前則皆以三人啓下。而今番只差一人矣。近聞勳府嫡長忠義李熻。頗熟於譜學云。更爲加啓下之意。敢此仰達矣。上曰。依爲之。出擧條禮曹判書鄭尙淳曰。孝烈褒賞。王政之先務。今當歲首。自臣曹。今方依定式抄啓。其中鄕曲常賤之可合旌褒者。尤當崇奬。而道啓邑狀中。所抄報者絶少。蓋此等之類。雖或有出衆之孝烈。不過爲州里之私相稱道。未易轉達於官府。泯沒無聞。誠甚慨惜。若令諸道知委列邑。不待呈單。使之另加搜訪。先從微賤人中。節孝卓異者。從實抄報。以爲褒奬聳勸之道。則庶爲樹風敎礪世道之一助。敢此仰達矣。上曰。依爲之。出擧條尙淳曰。人才作成。專係於敎育培養。敎育之方。惟在先擇訓迪之任。外方敎導之職。今不可復設。而若使列邑。另揀境內有學識望重之人。差出校中都有司掌議等任。授以敎迪之責。使之遴選有地閥。年少學優及凡民俊秀者。每月朔望。聚會學宮。以經傳等書。輪回講讀。討論文義。邑宰則一年四等。春秋兩次。招致試講。一如朔望講會之規。考勤慢施賞罰。以爲聳勸之地。而道臣巡歷時。四長官都會試講。亦如列邑之例。春則試講。秋則試製。使儒衿之流。咸知先經術後程文。則作興成就之美。未必無少補。敢此仰達矣。上曰。依爲之。出擧條戶曹判書李性源曰。江界每年例貿體蔘。爲三十五斤。尾蔘爲二十五斤。以此排用於入送使禮單蔘矣。四五年來。因漂差別差之連續出來。蔘政大縮。再昨年不獲已筵稟。卜定體蔘二十斤。而昨年該邑。僅以五斤零。塞責上送。竝與當年條例貿蔘。而至今未收者。體蔘爲十九斤零。尾蔘爲十七斤零。屢度關飭。而尙此寂然。該邑擧行。誠萬萬未安。目下單蔘措備。一時爲急。更爲出擧條。分付本道。使之嚴飭該邑。趁卽準納。何如。上曰。依爲之。一時準捧。必有難辦之慮。令道臣參量邑勢民情。從便擧行。亦不必藉此因循。一體嚴飭。可也。出擧條漢城判尹鄭昌聖曰。籍法。何等嚴重。而近年以來。官不事事。吏不知畏。以今番發賣時見之。主戶雖出立丈之籍。府上初無可考之簿。以致漏籍之類。其數甚夥。事之駭然。莫此爲甚。凡於籍末。必稱相準者。蓋以府上之籍。與私藏之件。憑考無錯之謂也。豈有只出私籍不載府帳之理哉。不過奸民。符同該吏。圖免洞徭之計。又是該吏。厭其書役。任意落漏之致。以此以彼。所謂監董之官。全不照管。一任奸弊之罪。在所難免。而事屬旣往。雖不追論。然今當式年。籍政方張。不可無各別飭勵之道。若或如前漫忽。不入於府籍。私自成給戶單。則當該監董官主管之。本府郞廳。一以漏籍律。從重勘處。該吏則嚴刑遠配之意。出擧條申飭。何如。領議政徐命善曰。其時堂上。恣不可置而不論矣。上曰。依爲之。其時堂上。越捧一等。郞官拿問處之。可也。出擧條昌聖曰。我國道薦。卽漢之孝廉。唐之鄕貢之遺意也。近成文具。所謂道薦。全無實效。或以七八十老儒。擧以塞責。故銓曹亦以齋郞敎官等職。一番檢擬而止。在其人則固榮矣。其於求才之實。果何益哉。向來筵敎側席渴求之意。藹然於辭表側陋之中。苟有懷奇抱才之士。孰不思于于彈冠。而但士子之道。不可自衒。必待辟召。是以西漢盛際。至令郡國長吏。身勸爲之駕。遣詣相府。有而不言。覺免年老者勿遣。又有縣次續食之規。夫被薦者。或以才能。或以經行。而其所自處。與山林隱逸之流大異。若令道伯廣搜强仕以下可用之人。敦加勸勉。略倣漢法。則必無不來之理。初則敷試以言。終乃明試以功。其在綜核之政。用人之方。似爲得宜矣。上曰。大臣之意。何如。領議政徐命善曰。判尹所奏。意則好矣。而古今有異。自好之士。必不肯隨長吏上來。末流之弊。將至於干祿者應薦。恐不可不更加商量矣。左議政李福源曰。孝廉之目。漢後始有。而成周盛世。亦有自郡庠升士太學之制。重臣所奏。誠得古意。而古今異宜。今欲行之。則不可不熟講。可行無弊之道矣。右議政金熤曰。孝廉取人。漢之遺法。倣而行之。似可爲得人之道。而古今異宜。有志之士。必以呈身自衒爲恥。不肯爲隨計吏之行矣。上曰。原任大臣之意。何如。判府事鄭弘淳曰。今之道薦。卽漢之孝廉遺意也。道臣有廣搜之誠。士子有韞櫝之美。則實心實政。豈過於是。而數十年來。未聞有實效。今雖不可因噎而廢食。苟欲行之。則不可不熟講無弊之道矣。判府事李徽之曰。重臣所奏。誠有依據漢之孝廉。隨計吏來京。唐之選士。亦就試京師。而今之道薦。銓曹不識其何狀。只憑薦狀。循例擬望。往往無實。若依成周貢士法。各道被薦人。升入太學。試可而後用之。似好矣。領敦寧洪樂性曰。重臣所奏。非不好矣。不但古今異宜。有志之士。決不肯隨長吏而來矣。末流之弊。恐不如目今道薦之規。猶爲興勸之一助也。上曰。廟堂之臣更加商確。爛熳消詳。以草記稟處。可也。出擧條宣惠廳堂上鄭民始曰。漁鹽船稅。屬之均廳。立法頗久。弊隨而生。漁利之加減。或有東西之不同。船隻之多少。不無前後之各異。推移充補。豈無其道。而各邑不加詳察。京廳無以周知。應入者或漏。當頉者未免。以致公稅日縮。民弊日甚。若此不已。將有不得收拾之慮。臣意則酌量稅額。依寺奴婢道比摠之例。使道臣句管收納。則可以詳探物情。制其嬴縮。必有公私兩便之道。殊甚便好。而事係變通。令廟堂商確稟處。何如。上曰。依爲之。出擧條民始曰。漕船添給。自來頗厚故。本無欠縮之慮。而挽近以來。奸弊漸生。漕卒之無面。逐歲增加。此雖差員不能檢察之致。而亦由於漕卒之不爲選擇故也。目今春漕不遠。若不嚴加申飭。無以防其弊。若復有漕卒無面之事。則差員固當論罪。而漕卒所在邑守令。竝爲論罪。然後可期實效。以此意出擧條。預爲嚴飭。何如。上曰。依爲之。出擧條兵曹判書除有隣曰。久勤差除。京外判異。京軍門則雖一陳二陳。必從次第。毋或違越。而外方則每政有新報者。則前久勤。自在勿施之科。便同積薪。有足干和。而此亦或用或否。殆無限節。雖以今番都政言之。舊者以無故作散而稱屈。新者以將歸勿施而呼冤。互相爭訴。紛紜不已。臣意則自今以後。外方久勤。依京軍門例。毋論新舊。從次第差擬。而若過三都政不遷。則亦依京軍門從末降付之例。以之次人差遣事。一體定式。何如。上曰。依爲之。出擧條刑曹判書嚴璹。參判李崇祜。參議李文源曰。各道殺獄。當完決者。許久積滯。應死者。久不成獄。固已可悶。而應生者之一向滯囚。亦極可矜。申飭諸道。另加審覈。從近啓聞。似好矣。上曰。依爲之。出擧條璹崇祜文源曰。鎭營之設。只爲戢盜而。校卒無他聊賴。每以侵漁平民爲事。一買賊物則稱以接主人。略熟賊面則稱以同黨。見有饒居者則脅索之。素有睚眦者則羅織之。甚至推奴徵債。假托治盜。冒朝禁而行之。民若一入鎭營。則不得廁於凡人故。初不敢爲入庭伸卞之計。惟以重賂圖免推捉。故傾財破産者。邑邑有之。鄕民之抱冤。莫甚於此。嚴飭諸道各鎭中。如有犯此者。隨現啓聞。俾鄕民。無一夫之怨。好矣。上曰。依爲之。出擧條漢城左尹李柱國曰。都民休戚。係於漢城府。聽訟之道。多在於郞廳。而名雖久任。數遞可悶。大政外。不得遷轉於他司事。申飭銓曹。成節目遵行。何如。上曰。所奏好矣。依爲之。雖於應遷之時。政望名下懸註。如軍色郞官之例可也。出擧條柱國曰。常漢出身之於法司。不用笞杖。亦不得囚禁。法無以行。頑悍之類。多有不從令之弊。此後則一依凡民例。懲治。何如。上曰。出身之不得用笞杖。旣是續典所在。移送於其營門。決棍懲治。又有先朝受敎。到今依此遵行之外。雖欲更張。似無他道矣。出擧條禁衛大將李敬懋曰。本營文從事官金載瓚。差除數日。以館職違牌坐罷。欲請仍任。久任責成。而時未敍用。何以爲之乎。上曰。敍用仍任。可也。出擧條上曰。奏事之際。大臣則平立。卿宰則起伏。自是古例。而今日卿宰。一竝立奏。承旨無一人察推。此雖小事。亦係朝儀。入侍諸承旨。竝從重推考。可也。仍命書榻敎。行大司憲鄭一祥。大司諫林蓍喆。掌令李延伋。持平尹致性韓晩裕。校理洪仁浩。副校理金翊休尹㬦。正言魚錫齡李亮載。修撰李度謙徐美修。副修撰金履正尹得孚曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及五載。轉而爲合辭之啓。合辭之啓。又閱屢朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。上曰。不允。又啓曰。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫滑之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。略有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始曰締結厚賊。暗逞私憾。終焉慫慂。乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡。情節尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招。觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉甚。若此度日。則將不知幾許量𨩌。又起於何處。方來之慮。先事之憂。容有極哉。日前加籬時。雖有待處分之敎。而此賊處分。決不可一刻少貸。請黑山島圍籬罪人龜柱。亟加嚴鞫。快正王法。上曰。不允。又啓曰。噫嘻。痛矣。從古亂逆何限。而豈有如德相之千罪萬惡。咸萃一身。附麗國榮。沮遏大計。四字凶言。卽其斷案。三司合辭。可見輿論。而鋤治不早。醞釀旣久。千變百怪。愈出愈憯。前售澤白之詬天。後謀仁京之稱兵。則伏法諸賊。特其脅從。論厥巨魁。惟德相是已。今以所下綸音觀之。其逆節眞贓。此實窮天地。亘萬古之極惡大憝。爲今日臣子者。決不可與此賊。晷刻共戴一天。而尙逭王章。假息犴狴。揆以獄體。寧有如許道理乎。又況守卒之踰垣。可見賊謀之難測。以渠死中求生之計。又不知做出何樣駭機。念之及此。寧不凜然。孥戮之典。不容暫緩。請罪人德相。亟令王府。嚴鞫得情。快正王法。上曰。待病差。亦不晩矣。行大司憲鄭一祥。大司諫林蓍喆。掌令李延伋。持平尹致性韓晩裕。正言魚錫齡李亮載曰。澤遂爛漫同參於啓能凶慘不道之謀。而只誅其身。王章已失。興憤未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。上曰。不允。又啓曰。會遂之罪惡。與澤遂一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。上曰。不允。又啓曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。上曰。不允。又啓曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耉輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊一席。酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案。置之。請遲晩後物故罪人啓能。亟施孥戮之典。上曰。不允。又啓曰。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之穉少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又啓曰。噫嘻。痛矣。亂臣賊子。從古何限。豈有若逆澤逆白。窮凶極惡。載籍以來所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出殿後之凶白。合謀行貨者最中也。此疏獨知之說。賊澤之供。如執左契。謹悉書疏之札。夢麟之招。不啻分明。平日腸肚之糾結暗地。排布綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛漫。不敢掩諱。此又是渠主張之斷案。而乃於帳殿親問之時。狠毒勃慢之說。又極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其侄義翊之廢棄。陰懷怨懟之志。潛售窮凶之計。左翊右直。前澤後白。頤指氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。快正王法。上曰。不允。又啓曰。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠敢生漫漶䌤縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶極逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體寧有是理。請亟寢煥億島配之命。仍令王府。加刑得情。快施王章。上曰。不允。至湖西諸囚事。上曰。已酌處之罪人。循例連啓諸臺事。太欠誠實矣。左承旨李在學曰。臺啓何等體重。而都憲傳啓之際。湖獄諸囚之已蒙酌處者。不改措語。依前奏達。有損臺體。極爲未安。大司憲鄭一祥推考。何如。上曰。關係非細。有難推考而止。遞差。可也。出榻敎大司諫繼請沈及天湜等事。上曰。已正法。而又爲傳啓。此亦做錯矣。在學曰。諫長傳啓時。已正法之罪人。不能照察。循例連啓。其在臺體。做錯大矣。大司諫林蓍喆推考。何如。上曰。依爲之。出擧條大司諫林蓍喆。掌令李延伋。持平尹致性韓晩裕。正言魚錫齡李亮載曰。臣等本以生疎。隨處昏憒。沈湜兩賊。旣已伏法。而初不照檢。循例傳啓。致勤聖敎。至有承宣請推之擧。揆以臺體。臣等何敢晏然仍冒乎。請命遞斥臣等之職。上曰。勿辭。亦勿退待。大司諫林蓍喆。掌令李延伋。持平尹致性韓晩裕。正言魚錫齡李亮載曰。亨夏之右袒德賊。甘心一死。貞采之包藏禍心。做出凶疏。論其情犯。萬萬凶悖。竝宜置諸大辟。以伸王章。而或付本道。或配海島。非但輿情憤激。竊恐王綱虧損。請罪人亨夏貞采。亟令王府。更加嚴鞫。快正王法。上曰。不允。蓍喆曰。臣本庸愚。素無學識。耳目之任。自知不稱。且曾叨見職。自速大戾。至今追思。惶蹙無地。自顧循省。豈有一半分冒膺之勢。而時値獻發。除旨適下。候班庭賀。不敢言私。且値新歲。朝參尤難逡巡。黽勉冒膺。只增悚蹙。及登筵席。湖獄諸囚傳啓之際。全不照檢。憲長旣已被遞。則臣旣隨參。罪難獨逭。請命遞斥臣職。上曰。若此則朝參。兩司將未免俱空。做錯雖與憲長無異。狀啓未及見之。則猶不是異事。勿辭亦勿退待。左承旨李在學曰。諫長避嫌。只爲自己處義。而他臺混同起伏。雖緣生疎。有損臺體。入侍諸臺。竝推考。何如。上曰。勿推。可也。大司諫林蓍喆。正言魚錫齡李亮載曰。目下第一件義理。無過於嚴懲討一事。而今當歲鑰維新。三陽回泰。在天道爲更始之會。在人君爲茂對之機。抑陰扶陽。對時奉若之道。惟在於刑政之得宜。刑政之得宜。莫急於懲討。而三司合辭之請。今幾載矣。丙丁以來。許多諸賊。指不勝屈。而究其根柢。則不出於鄭妻龜柱國榮輩數三賊魁也。乃殿下寬仁太過。含容爲事。啓紙已毛。收殺無期。世道因此日壞。人心因此漸溺。以至於凶賊德相出。而彝倫斁矣。亂逆肆矣。其窮天極地之罪。直與國榮。一而二。二而一者也。以日前所以綸音觀之。此賊窮凶之罪。絶悖之惡。日月之明。悉燭無餘。而係囚閱月。尙靳一問。聖意所在。臣固仰度。而大抵此賊。實爲諸賊之巨魁。澤泓之詬天。而此賊爲之窩窟也。仁京之稱兵。而此賊爲之魁首也。使此賊。一向假息。伈泄度日。則其聲勢之所鴟張。餘焰之所薰灼。將不知幾箇澤白泓。又出於何處。幾輩仁京。又售於何地。思之及此。寧不懍然。伏願亟恢體天之德。特賜處分。使陽氣無閼。陰沴廓淸焉。上曰。前已悉諭矣。蓍喆曰。臣有區區所懷。敢此仰達矣。筵席事體。至爲嚴重。奏事之際。大僚外。不得立奏而仰奏。古例則然。而俄者諸宰。多有立奏之擧。不飭之承宣。旣被問備之罰。則立奏之諸宰。不可無警。臣謂一傡推考。宜矣。上曰。依爲之。上曰。此外無所奏乎。蓍喆曰。無矣。上曰。意或論事故做錯。則與憲長無異而置之矣。延伋曰。臣於請討。同參合啓。而又有區區所懷。敢此仰達矣。國之有言路。猶人之有血脈也。若使血脈之不通。則人不得爲人。言路之或閼。則國不得爲國。言路之有關於人國。固大矣。在昔。益之戒舜曰。儆戒無虞。罔失法度。罔淫于樂。罔遊于逸。又曰。毋若丹朱傲。惟此告誡之語。夫豈一毫近似於大舜之聖。而惟益。不以爲難。惟舜。不以爲罪。千載明良之盛。一堂吁咈之美。猗歟尙矣。不可復論。而至於漢唐。有若董仲舒賈太傅魏徵陸贄之徒。勤勤懇懇於章奏之間。此可見上有納諫之君。而下有進言之臣也。試看今日言路。開乎否乎。臺閣之上。未聞讜直之言。筵席之間。率多依違之語。此非但群下之過。亦是聖上反躬處耳。前後求言。非不切矣。而畢竟採納。未見其實。間有一二應旨之言。而未免紙上之空言。只作堂后之休紙。如此而何望其嘉言之日陳。讜論之日聞乎。欲望聖上。繼自今。大開不諱之門。克恢如流之量。使言路無壅。嘉言罔伏焉。上曰。所奏甚好。當留意矣。校理洪仁浩。副校理金翊休尹㬦。修撰李度謙徐美修。副修撰金履正尹得孚曰。合辭事體。何等愼重。而今日兩司長官傳啓之際。全不照管。做錯非一。揆以臺體。誠甚慨然。不可以遞推薄勘而止。臣等謂兩司長官。竝施罷職之典。宜矣。上曰。擧措則欠誠甚矣。而似是生疎之致。姑先推考。可也。又啓曰。臣等有區區所懷。敢此仰達矣。三陽回泰。百祿川至。大庭受賀。端門設朝。諄複之綸音誕宣。諮詢之聖念甚勤。在廷臣僚。孰無歡欣鼓舞之心哉。大凡治國之要。莫先於崇儒術開言路。而我殿下以求賢納諫之道。惓惓於向日筵敎。臣等莊誦至今。無容贅陳矣。第伏念求賢之道。不必以學者二字。先立名目也。近世所謂學者。未必人人皆賢。如有廢科擧飾容儀。案上置程朱書數卷。則便以爲道學君子。無論上下。一辭稱奬。華選顯秩。節次推遷。旌招禮遇。無所不至。而其實則學不足以通方。才不足以需世。不過主張怪論。誤人心壞世道而止耳。是豈當初求賢之本意哉。昔在明宣際。人才彬蔚之時。有若曺植李恒成運之賢。而初授之職。止於閑司漫局。歷試之規。又在僻邑小縣。其所難愼之意。爲如何哉。臣等謂自今以後。內而廟堂。外而方伯。廣搜博訪。各擧一二人。勿拘色目。勿論地閥。專以有實德。有實才者。愼選應薦。而朝廷亦不必遽然除職。自上先以白衣招見。叩其眞才實學。授以內外之職。以寓考績之意。必待其望實相孚。名行無疵。然後任以國事。加而尊官。亦無所不可。伏願深留聖意焉。至若言路之責。專在臺閣。而近來兩司數遞。曾無旬月行公者。設或有思進昌言之人。實無措手之暇。臣意則自今以後。兩司之無故違召者。董飭行公。在外承諭者。待其上來。使臺閣之臣。久於其職。然後方爲求言之要道。竝乞留念焉。上曰。所奏甚好。依此爲之。可也。又啓曰。聖王馭世之柄。在乎刑法之得中。嚴法重典。固可謂之失中。而當刑而不刑。當辟而不辟。豈非過中之甚者乎。今日三司懲討之請。孰非當刑當誅之凶逆。而德相之千罪萬惡。俄已臚列於合辭之啓矣。論其窮凶不道之罪。不止於四字凶言。則嚴訊正法。不宜晷刻少緩。而經年拿囚。尙不訊問。向者疏批。至以病囚究問。有傷獄體爲敎。殿下愼刑之意。臣等亦豈不知。而若使此賊。或致徑斃。則輿情之憤惋。固無可論。而刑法之失中。又當如何。況當新正一初之政。除凶去惡。亦爲導迎吉祥之一端。伏願亟從三司齊聲之請。俾輿憤少洩。而刑法得中焉。上曰。俄已悉諭矣。又啓曰。人才進退。專係選部。我殿下以搜羅幽隱之念。屢勤飭敎。至於昨冬大政時所下傳敎。則遍擧諸道之俗。以示一視之恩。此誠古聖王立賢無方之意也。然而前後任銓選者。每患聞見之不廣。間有一二除擬。而癃老者居多。不過一謝恩命而止。又或乍登朝籍而沈屈者過半。每致一斥不復之歎。甚非所以奉承德意。振拔人才之道也。臣等謂申飭銓曹。廣加搜訪。勿論大政散政。已登薦剡者。畫卽照擬。可合收敍者。亦皆甄復宜矣。至若庶類甄用一事。不啻屢勤聖敎。而每當政注之時。未見收拾之效。致使懷抱才藝之類。終至空老。而本來許要之法。見格不行。亦宜申飭銓曹。一體甄用好矣。上曰。所奏俱是切務。依此申飭。可也。尹㬦曰。國家之倚毗。專係大臣。大臣之責。惟在進人才。而我聖上卽阼。今至七年于玆矣。未聞廟堂之上。進一賢。退一不肖。豈是滿朝百官。無一不肖。擧皆賢俊而然歟。九卿之長。方伯之任。間有特簡。大臣之進一人。退一人。臣未之有聞。若非大臣入告于后。外廷未聞也。則大臣未嘗留意於人才而然也。徒以久次。只觀履歷。如蔭仕末官之計朔遷轉者然。如是而賢者何以勸。愚者何以懲哉。亦何以對揚我聖上側席如渴之念乎。臣竊慨然。伏願我殿下。飭勵政府。勿循常格。廣求才俊。俾盡以人事君之義焉。上曰。非大臣之過。卽予之過也。然此等之言。出於勤攻之意。大臣亦必加勉。而予亦欲以此加意也。仍敎曰。政府豈飭勵之地。而大臣必受以爲過矣。諸大臣曰。臣等職忝輔相。而不能進退賢否。今日儒臣之言。誠藥石矣。尹得孚曰。嘉謨嘉猷。俄者筵臣。皆已陳白。臣無容更事煩陳。而竊有一段區區之愚忱。敢此仰陳焉。尹拯之背師。實斯文之大變。倫紀之罪人也。殿下於舊甲重回之年。遹追肅廟之志事。復擧追奪之舊典。庶幾是非歸一。士趨歸正。而千萬意外。又復下復官之命。義理旣明而復晦。聖斷有始而無終。臣竊悼之。且殿下命政院。凡以尹拯事上疏者。使之一切勿捧。士林之喪氣。公議之抑鬱。當復如何哉。殿下以邦慶之無前。特下曠蕩之典。凡干連惡逆之類。一切疏釋。如尹拯者。亦爲追復。臣非不知聖意之所在。而但伏念干連惡逆之疏釋。雖愚夫走卒。皆知其爲聖上過中之擧而憂之。至於尹拯之復官。雖稍有知識者。視以尋常。不爲驚歎。其爲將來世道之憂。孰有於此哉。此實陰陽消長之會。邪正進退之機。伏願殿下。更加三思。勿以刻印銷印爲嫌。而復下追奪之典。以光聖德。以幸斯文。當此新元。殿下之繼述先志。貽厥孫謨之道。惟此事。在所當先也。上曰。予意非有前後之殊。此則筵敎悉及之。而當此無前之邦慶。罪係逆案。苟非伏法之類。此等罪名。擧蒙曠蕩之典。且以先正年譜中故相箚語觀之。仍以置之勿論之科。殆涉如何。況於今番寶鑑撰次時。奉考先朝下敎。又如是其諄複嚴切。予見此。不覺悚然。有向日處分。此不過仰遵而已。至於章疏勿捧。不但爲止鬧。亦是受敎所在。予意之無他。爾聞筵敎。爾豈不體認。仍敎曰。爾見故相金昌集文稿乎。得孚曰。未能思之矣。上曰。予嘗見之。故相亦以爲不可妄論。予於此事。豈欲有始無終乎。但身後追奪。卽生者之一律。此則稍過分數矣。前後筵敎。已諭之矣。得孚曰。宣擧則猶可復官。而拯之背師之罪。豈可復官乎。上曰。過矣。得孚曰。臣又有所仰達者矣。目今龜柱鄭妻德相三逆。則三司之臣。連發合啓。臣不更論。而至於受龜柱指使者。漢耆是也。漢耆之得免島配。已失之太寬。而西樞之命。又何爲而忽下也。今番邦慶。雖無前。而惡逆之流。烏可竝論於赦典之中乎。比之皇天雨露之澤。不擇於嘉穀與稂莠。而其鋤去稂莠。培埴嘉穀。則在乎農夫耳。殿下特用曠蕩之典。雖下西樞除命。在銓官者。又豈可遽然奉承乎。臣謂其時付職銓官。亟施罷職之典。宜矣。上曰。過矣。不允。得孚曰。臣又有所仰達者矣。朋友。居五倫之一。而其義甚重。父子君臣夫婦長幼之倫。亦皆朋友是賴而其道以明。旣結爲朋友之後。自非惡逆。不可容易相絶。是故。周公之訓。有曰。故舊無大故則不棄。朱子釋之曰。大故。謂惡逆。蓋重故舊之誼也。詩曰。伯氏吹壎。仲氏吹箎。蓋朋友。有兄弟之義也。方今世級漸降。友道日喪。當面相好。背面相違。如此而尙何望同立王朝。共濟國事乎。臣聞李宗燮之於蔡濟恭。誼同家人。而蔡濟恭之犯逆與否。臣雖不敢的知。旣無明白可證之端。則李宗燮之同參堂箚。有傷於風化。李命植之於趙㻐。情若兄弟。世人之所共知也。趙㻐之黨逆與否。臣亦不敢的知。而旣無著見之事。聞又脫空。則李命植之論劾。近於賣友。李宗燮之年少。固不必深責。而曾謂李命植之。乃有此事耶。不可置而不論。臣謂李宗燮李命植。特施罷職之典。以敦淸朝之風化宜矣。上曰。此等事。莫如不抉摘。竝不允。大司諫進前避嫌。上曰。出往臺廳。避嫌可也。上曰。百官班中。無奏事者乎。承旨曰。無云矣。禮畢後。上還內。諸臣以次退出。